Departament de la Vicepresidència i d'Economia i Hisenda
El Decret 89/2017, d'11 de juliol, pel qual s'aprova el Reglament de la loteria Loto Ràpid, estableix que la persona titular del departament competent en matèria de joc i apostes, a proposta del Consell d'Administració de l'Entitat Autònoma de Jocs i Apostes de la Generalitat, ha de regular, mitjançant una ordre, totes aquelles qüestions relatives a l'homologació dels bitllets.
El nou marc regulador de la loteria Loto Ràpid recull un escenari nou amb la comercialització de bitllets en suport electrònic, a més del tradicional, per mitjà dels bitllets en suport físic.
Aquest fet comporta la necessitat de determinar l'homologació d'uns i altres bitllets, procediment establert fins al dia d'avui només per als bitllets en suport físic, mitjançant la Resolució de 4 de març de 1998, per la qual es fixa el procediment d'homologació dels bitllets de loteria que s'utilitzin en la loteria presortejada (DOGC número 2606, de 25.3.1998).
En conseqüència, es fa necessària la regulació del procediment d'homologació dels bitllets electrònics, que es diferencien dels tradicionals, emesos en suport físic, en el fet que la generació aleatòria d'aquests es fa en els sistemes informàtics centrals de l'Entitat Autònoma de Jocs i Apostes de la Generalitat.
Això comporta també la necessitat que existeixin restriccions del sistema, amb la finalitat d'evitar adquisicions de bitllets i formalització d'apostes fora del territori de Catalunya i de permetre l'accés únicament a persones majors d'edat, aspectes, entre d'altres, regulats per l'Ordre ECO/275/2014, de 5 de setembre, de regulació de les condicions bàsiques i comunes de la comercialització de les loteries organitzades per l'Entitat Autònoma de Jocs i Apostes de la Generalitat mitjançant sistemes informàtics, telemàtics o altres d'interactius.
L'aprovació del nou Reglament de la loteria Loto Ràpid requereix de la regulació continguda en la present Ordre a efectes de permetre la seva comercialització, motiu pel qual resulta necessari que aquesta Ordre entri en vigor l'endemà de la seva publicació.
Per tant, a proposta del Consell d'Administració de l'Entitat Autònoma de Jocs i Apostes de la Generalitat, i fent ús de les facultats que m'atribueix la disposició final primera del Decret 89/2017, d'11 de juliol, pel qual s'aprova el Reglament de la loteria Loto Ràpid,
L'objecte d'aquesta Ordre és establir les especificacions d'operativa relatives a l'homologació dels bitllets de la loteria Loto Ràpid.
S'estableixen dues formes d'homologació de bitllets de la loteria Loto Ràpid, segons si són en suport electrònic o en suport físic.
Homologació de bitllets en suport electrònic
Serà objecte d'homologació el programa informàtic de creació dels elements essencials dels bitllets generats en suport electrònic, que es produeix en els sistemes informàtics de l'Entitat Autònoma de Jocs i Apostes de la Generalitat, a través del corresponent programari de generació aleatòria.
El funcionament correcte dels requeriments d'aleatorietat del programari que genera els bitllets electrònics, el garanteixen els laboratoris d'assaig degudament habilitats a l'empara del Decret 383/2006, de 17 d'octubre, pel qual s'aprova el procediment d'habilitació d'entitats d'inspecció tècnica i laboratoris d'assaigs previs d'homologació de màquines recreatives i d'atzar i d'altres materials de joc i apostes.
Homologació de bitllets en suport físic
Per tal d'homologar els bitllets en suport físic i l'autorització de la seva comercialització, aquests hauran d'acomplir els requeriments següents:
a) Dades bàsiques que han de portar necessàriament els bitllets i forma de presentació.
Símbols del joc: indiquen la combinació guanyadora i estan impresos sota una capa protectora.
Codis de verificació i/o validesa per confirmar que el bitllet és guanyador.
Els codis d'identificació i/o validesa no s'han de poder confondre amb els símbols del joc.
Número d'identificació del bitllet: identifica cada bitllet per raó d'inventari i distribució.
El nom de la modalitat i, si escau, el nom del joc concret.
L'extracte del reglament que regula el joc, i del sistema de cobrament de premis.
L'operació que la persona que juga ha de realitzar per descobrir si el bitllet és guanyador o no.
El nom de l'organisme, o el nom comercial que aquest tingui enregistrat, que organitzi i gestioni la loteria.
La unitat bàsica d'embalatge ha de contenir un nombre de bitllets controlats per a cada unitat i en numeració única i no duplicable amb indicacions exteriors del contingut per fer-ne possible una distribució correcta, evitar-ne la desaparició i fer-la detectable immediatament, si es produeix.
b) Normes de qualitat i seguretat que han de complir els bitllets de la loteria presortejada.
Els diversos materials utilitzats per fabricar el bitllet (paper, cartró, pel·lícules i laminacions, recobriments, tintes, etc.) i els procediments d'impressió, muntatge, acabat, embalatge i transport han de ser d'una naturalesa que exclogui tot el sistema econòmicament raonable de distingir o augmentar les possibilitats de diferenciar els bitllets guanyadors dels bitllets no guanyadors.
Els materials i sistemes de recobriment i protecció dels símbols, combinacions, numeracions i codis assignats als bitllets han de poder ser retirats de la forma prevista, sense alteració dels símbols, combinacions, numeracions o codis.
Cal assegurar que l'alteració total o parcial d'aquest material sigui clarament detectable.
El procediment de fabricació, embalatge, transport, emmagatzematge i distribució ha d'assegurar la impossibilitat de l'obertura o descobriment accidental i prematur del bitllet pel seu ús normal, i que el bitllet conservarà íntegres totes les característiques i propietats durant el termini especificat pel proveïdor.
Els materials utilitzats per fabricar i embalar els bitllets no han de ser químicament ni dermatològicament irritants, en l'ús i el maneig normal.
c) Assaigs als quals s'han de sotmetre els bitllets.
Comprovació de les dades bàsiques dels bitllets i de la seva presentació.
Assaigs d'adequació de l'ús dels materials: recobriment, superfície de joc i revers dels bitllets.
Comportament en les condicions ambientals: temperatura, humitat, immersió amb aigua, rentat, etc. Assaig d'inviolabilitat de la informació oculta: examen microscòpic.
Examen de separacions del recobriment.
Examen d'immersió en dissolvent.
Examen d'alteracions dels símbols del joc.
L'expedient per homologar els bitllets s'ha de tramitar a la direcció general competent en matèria de joc i apostes.
La sol·licitud d'homologació ha d'anar acompanyada preceptivament d'un informe emès per un dels laboratoris d'assaig degudament habilitats a l'empara del Decret 383/2006, de 17 d'octubre, pel qual s'aprova el procediment d'habilitació d'entitats d'inspecció tècnica i laboratoris d'assaigs previs d'homologació de màquines recreatives i d'atzar i d'altres materials de joc i apostes, sobre els assaigs especificats en l'apartat 1. c precedent, quan els bitllets a homologar no reuneixin característiques bàsiques idèntiques d'altres bitllets ja homologats.
S'entén que els bitllets, independentment de la sèrie a la qual pertanyen, reuneixen característiques bàsiques idèntiques quan: el fabricant sigui el mateix; el paper del bitllet reuneixi les mateixes característiques físiques; el sistema d'impressió dels símbols, codis de verificació i validesa siguin iguals, i quan el sistema de recobriment de l'àrea del joc sigui el mateix.
L'homologació dels elements i materials de joc es tramitarà davant els òrgans que tinguin atribuïda la competència dins la unitat directiva competent en matèria de joc i apostes.
Aquesta Ordre deixa sense efecte la Resolució de 4 de març de 1998, per la qual es fixa el procediment d'homologació dels bitllets de loteria que s'utilitzin en la loteria presortejada (DOGC 2606, de 25.3.1998).
Aquesta Ordre entra en vigor l'endemà de la seva publicació al Diari Oficial de la Generalitat de Catalunya.
Barcelona, 14 de juliol de 2017